tartuNLP/wikipedia-smugri-20251201 huggingface dataset:
Ruotsin kielen aakkoset

Ruotsia kirjoitetaan latinalaisilla aakkosilla, johon kuuluvat samat lisämerkit kuin suomessakin (Å, Ä ja Ö). Yhteensä aakkosia on 29: vokaaleja on 9 ja konsonantteja 20. 
Svenska Akademiens Ordlista erotti W:n omaksi kirjaimekseen ensimmäistä kertaa 13. painoksessaan vuonna 1998. W on ruotsin vähiten käytetty kirjain.
Akuutti aksenttimerkkiä (´) voidaan käyttää vieraskielisissä sanoissa, ainoastaan E:n päällä, poikkeavan sanapainon ilmaisemiseksi: esim. "idé" (idea) ja "armé" (armeija). 
Tavausaakkoset.
Ruotsissa käytettävät tavausaakkoset vastaavat suurelta osin suomen vastineita. Nato-aakkosia käytetään toisinaan.
Li Huanzhi

Li Huanzhi (; 1919 Hongkong – 2000) oli kiinalainen säveltäjä.
Li pääsi vuonna 1936 Shanghain musiikkikonservatorioon, jossa opiskeli sävellystä Xiao Youmein johdolla. Kiinan–Japanin sodan (1937–1945) aikana hän muun muassa sävelsi Japanin vastaisia propagandalauluja ja vietti vuosia Shaanxissa. Tällä ajanjaksolla oli suuri vaikutus hänen sävellystyyliinsä. Yan’anin Lu Xun -taideakatemian musiikin laitoksella Li suoritti sävellys- ja orkesterinjohto-opintoja Xian Xinghain johdolla. Valmistuttuaan hän toimi samassa oppilaitoksessa Xianin avustajana.
Li sai aktiivisen roolin vuonna 1949 perustetun Kiinan kansantasavallan musiikkielämässä. Hän toimi eri musiikkiyhtyeiden johdossa ja pääsi maan muusikoiden liiton puheenjohtajaksi. Lin sävellystuotantoon kuuluu lauluja, orkesterimusiikkia ja oopperaa. Hän sävelsi sekä länsimaiselle orkesterille että kiinalaisille perinnesoittimille. Kiinalaisia soittimia hyödyntävään tuotantoon kuuluu esimerkiksi konsertto zhengille. Yksi esitetyimmistä kiinalaisista orkesteriteoksista on Lin 1950-luvulla säveltämä "Kevätfestivaalialkusoitto", joka on hänen "Kevätfestivaalisarjansa" ensimmäinen osa. Nie Erin vuonna 1935 säveltämästä "Vapaaehtoisten marssista" tuli Kiinan kansallislaulu, ja Zhou Enlai hyväksyi siitä virallisesti käyttöön otettavaksi Lin tekemän orkestraation. 
Li joutui vaimonsa kanssa vangituksi kulttuurivallankumouksessa, mutta pääsi sen päätyttyä palaamaan musiikillisen työnsä ääreen. Hän alkoi keskittyä aiempaa enemmän kiinalaisiin perinnesoittimiin ja muinaisiin kiinalaismelodioihin. 1990-luvulla Li sai syöpään kemoterapiaa, jonka seurauksena menetti suurimman osan kuuloaististaan. Hän silti jatkoi säveltämistä kunnes sairastui vuonna 1999 haimasyöpään. Lin tuotantoon kuuluu myös hänen kirjoittamiaan teoreettisia teoksia. Chang’e 1 -luotaimen mukana vuonna 2007 Kiinasta lähetettiin kohti Kuuta Lin "Kevätfestivaalialkusoiton" levytys.
Marionin piirikunta

Marionin piirikunta voi tarkoittaa seuraavia:
Gonzalo Montiel

Gonzalo Montiel (s. 1. tammikuuta 1997 González Catán) on argentiinalainen jalkapalloilija, pelipaikaltaan puolustaja. Hän edustaa Argentiinan Primera Divisiónissa pelaavaa River Platea. Hän pelaa myös Argentiinan maajoukkueessa ja oli voittamassa maailmanmestaruutta 2022.
Seurajoukkueura.
Montiel pelasi ensimmäisen pääsarjaottelunsa Club Atlético River Platessa huhtikuussa 2016. Hän oli vuonna 2018 voittamassa Copa Libertadoresia. Argentiinan-mestaruuden hän voitti 2021, Copa Argentinan 2016, 2017 ja 2019 sekä Recopa Sudamericanan 2019. Hän pelasi vuosina 2016–2021 Argentiinan pääsarjassa 72 ottelua ja teki kolme maalia. Copa Libertadoresissa hän teki pelaamissaan 45 ottelussa kolme ja syötti kymmenen maalia.
Montiel siirtyi Espanjan Primera Divisiónin Sevillaan 11 miljoonalla eurolla kesällä 2021. Hän pelasi seurassa vuosina 2021–2025 yhteensä 52 sarjaottelua ja teki niissä yhden maalin. Toukokuussa 2023 hän oli voittamassa Eurooppa-liigaa, jonka loppuottelussa AS Romaa vastaan hän veti rangaistuspotkukilpailussa Sevillan mestaruuden ratkaisseen maalin. Montiel pelasi kauden 2023–2024 lainalla Englannin Valioliigan Nottingham Forestissa, jossa hän pelasi 14 valioliigaottelua, neljä FA Cupin ottelua sekä yhden Englannin liigacupin ottelun.
Tammikuussa 2025 Montiel palasi kasvattajaseuraansa River Plateen 4,5 miljoonan euron siirtosummalla.
Maajoukkueura.
Montiel edusti Argentiinaa alle 20-vuotiaiden maailmanmestaruuskilpailuissa vuonna 2017. Hän pelasi Argentiinan A-maajoukkueessa ensimmäiset ottelunsa maaliskuussa 2019 Venezuelaa ja Marokkoa vastaan. Syyskuussa 2019 hän pelasi kolmannen maaottelunsa Chileä ja neljännen Meksikoa vastaan. Ensimmäisen MM-karsintaottelunsa hän pelasi Ecuadoria vastaan lokakuussa 2020. Hän pelasi neljä ottelua, mukaan lukien loppuottelun Brasiliaa vastaan Argentiinan voittaessa Copa Américan 2021. Hän pelasi MM-kilpailuissa 2022 neljässä ottelussa. Loppuottelussa Ranskaa vastaan hän tuli kentälle jatkoajan alkaessa ja veti rangaistuspotkukilpailussa Argentiinan maailmanmestaruuden ratkaisseen viimeisen maalin. Argentiinan mestaruuteen päättyneessä Copa Américassa 2024 Montiel pelasi kaikki Argentiinan kuusi ottelua, joista kolme avauskokoonpanossa. Toistaiseksi ainoan maajoukkuemaalinsa hän on tehnyt 29. maaliskuuta 2023 ystävyysottelussa Curaçaoa vastaan.
Ferenc Kállay

Ferenc Kállay (1790–1861) oli unkarilainen kirjailija ja kirjallisuudentutkija. Hän palveli 1814–1828 sotatuomarina ja oleskeltuaan muutamia vuosia Erdélyissä muutti 1832 Budapestiin, jossa antautui kokonaan kirjallisuustieteellisiin töihin. Huomattavia julkaisuja ovat "Históriai értekezés a ’nemes székely nemzet’ eredetéről" ('Jalosukuisen székely-kansan alkuperästä', 1829), "A magyar nemzetségröl" ('Unkarin kansakunnasta', 1836), "Kölcsey Ferenc gyermek- és ifjukori" ('Ferenc Kölcseyn lapsuuden- ja nuoruudenaika', 1839), "Finn-magyar nyelv" ('Suomalais-unkarilainen kieli', 1844), jossa Kállay tekee selkoa suomalais-ugrilaista kieli- ja kansatiedettä koskevasta kirjallisuudesta, tutkimuksen siihenastisista tuloksista sekä antaa historiallis-kansatieteellisiä tietoja suomalais-ugrilaisista kansoista, joihin hän katsoo kuuluviksi myös samojedit sekä alkujaan myös baškiirit, meštšeralaiset ja tšuvassit, ja "A pogány magyarok vallása" ('Pakanallisten unkarilaisten muinaisuskonto', 1861).
Bellinzona–Mesocco-rata

Bellinzona–Mesocco-rata oli sveitsiläinen rautatie, jolla on liikennettä vuosina 1907–2016. 
"Società Ferrovia elettrica Bellinzona–Mesocco" -yhtiö rakensi radan Ticinon Bellinzonasta Graubündenin Mesoccoon. Se aloitti liikenteen vuonna 1907. Yhtiö yhdistettiin vuoden 1942 alussa graubündeniläiseen Rhätische Bahniin, joka jatkoi nimissään matkustajaliikennettä vuoteen 1972 ja tavaraliikennettä vuoteen 2003. 
"Società Esercizio Ferroviario Turistico" (SEFT) harjoitti lyhennetyllä radalla matkailuliikennettä toiminimellä "Ferrovia Mesolcinese" vuosina 2004–2013. Alkuvaiheessa SEFTin käyttämän radan pituus oli 12,6 kilometriä (Cama – Castione-Arbedo), vuodesta 2013 vain 3,4 kilometriä (Cama - Grono).
Wolfgang Kirchbach

Wolfgang Kirchbach (1857–1906) oli saksalainen prosaisti ja runoilija. Hän toimitti 1888–1889 Dresdenissä kirjallisuuslehteä "Magazin für Literatur des In- und Auslandes". Kirchbach oli henkevä kirjallisuuskriitikko. Runoilijana ja kirjailijana häntä haittaa teennäisyys. Hänen tuotannostaan ovat merkittäviä esimerkiksi taiteilijaromaani "Salvator Rosa" (1880), runovalikoima "Ausgewählte Gedichte" (1883), draamarunoelmat "Die Waiblinger" (1887), "Die letzten Menschen" (1890 ja huvinäytelmät "Der Menschenkenner" (1888), "Warum Frauen die Männer lieben" (1892) ja "Jung gefreit" (1897).
Jan Kasprowicz

Jan Kasprowicz (12. joulukuuta 1860 Szymborz, Puola – 1. elokuuta 1926 Zakopane, Puola) oli puolalainen runoilija. Hän oli talonpoikaisista vanhemmista. Hän opiskeli Leipzigin ja Breslaun yliopistoissa. Hän istui saksalaisten vankeudessa osallistuttuaan Sleesian puolalaisten kansalliseen liikkeeseen ja toimi jonkin aikaa sanomalehtimiehenä Lvivissä. Hän oli Lvivin yliopiston kirjallisuudenhistorian professori, ja hän on kääntänyt Byronia, Goethea, Schilleriä ja Shakespearea. Kootut teokset ilmestyivät 1930.
Kasprowiczilla on huomattava sija aikansa puolalaisten runoilijoiden joukossa. Hän kirjoittaa tunteellisesti, usein epätoivoisesti puolalaisen maalaiskansan kohtalosta, ja hänen runoissaan esiintyy synkkänä ristiriita sivistyksen ja alkeellisen luonnon, järjen ja uskon välillä. Hän on kirjoittanut myös romaaneja ja näytelmiä.
Kasprowiczin runoja on antologiassa "Slaavilaisten kirjallisuuksien kultainen kirja".
Sin City (ep)

Sin City - EP on Herrat-yhtyeen EP-levy vuodelta 2019. Se sisältää neljä kappaletta.
Richlandin piirikunta (Etelä-Carolina)

Richlandin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 415 759 vuonna 2019. Piirikunnan hallintokeskus on Columbian kaupunki. Piirikunta perustettiin vuonna 1785.
Sumuu

Sumuu on Herrat-yhtyeeltä vuonna 2019 julkaistu kappale.
Saludan piirikunta

Saludan piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 20 473 vuonna 2019. Piirikunnan hallintokeskus on Saludan kaupunki. Piirikunta perustettiin vuonna 1896.
Spartanburgin piirikunta

Spartanburgin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 319 785 vuonna 2019. Piirikunnan hallintokeskus on Spartanburgin kaupunki. Piirikunta perustettiin vuonna 1785.
Sumterin piirikunta (Etelä-Carolina)

Sumterin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 106 721 vuonna 2019. Piirikunnan hallintokeskus on Sumterin kaupunki. Piirikunta perustettiin vuonna 1800.
Unionin piirikunta (Etelä-Carolina)

Unionin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 27 316 vuonna 2019. Piirikunnan hallintokeskus on Unionin kunta. Piirikunta perustettiin vuonna 1785.
Williamsburgin piirikunta

Williamsburgin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 30 368 vuonna 2019. Piirikunnan hallintokeskus on Kingstreen kaupunki. Piirikunta perustettiin vuonna 1804.
Yorkin piirikunta (Etelä-Carolina)

Yorkin piirikunta () on Yhdysvaltojen Etelä-Carolinan osavaltiossa sijaitseva piirikunta. Sen väkiluku oli 280 979 vuonna 2019. Piirikunnan hallintokeskus on Yorkin kaupunki. Piirikunta perustettiin vuonna 1785.
Kosti Kurkela

Kosti Fredrik Kurkela (6. kesäkuuta 1910 Eurajoki – 21. helmikuuta 1940 Heinjoki) oli suomalainen keskimatkojen juoksija. Hän edusti urallaan aluksi Pirkkalan Urheilijoita ja myöhemmin muun muassa Tampereen Pyrintöä. 
Kurkelan päämatka oli 800 metriä, mutta Suomen mestaruuden hän saavutti 1 500 metrillä vuonna 1932. Voittoa auttoi se, että Kalevan kisat pidettiin samaan aikaan kuin Los Angelesin olympialaisten kanssa. Olympialaisissa oli mukana kolme suomalaista eli Larva, Purje ja Luomanen. Kurkela oli voittanut samana vuonna olympialaisten valintakilpailujen 800 metriä neljällä sekunnilla seuraaviin, mutta valinta ei ollut riittävä. Kaukainen kilpailupaikka ja Suuren laman seurauksena Suomessa vallinnut pula-aika rajoittivat joukkueen kokoa kustannussyistä.
Kosti Kurkela saavutti 800 metrillä SM-hopeaa vuosina 1932, 1933, 1934 ja 1936 sekä 400 metrillä myös hopeaa vuonna 1933. Vuoden 1932 SM-mitalit tulivat Pieksämäen seudun Nikkarilan Tervaksen riveissä, sillä hän kävi tällöin Nikkarilan metsäkoulua. Vuoden 1934 SM-viesteissä hän edusti Tampereen Pyrintöä, jonka riveissä hän oli saavuttamassa 4 x 400 metrillä SM-hopeaa. Maaotteluedustuksia Kurkelalle kertyi kaikkiaan viisi vuosina 1932-1934. Norja-maaottelussa Oslossa vuonna 1933 hän juoksi 800 metrillä ennätyksensä 1.53,7. Samassa kisassa Suomen Paavo Mikkeli paransi Suomen ennätystä voittaessaan maaottelun, kun Kurkela omalla ennätyksellään sivusi entistä Suomen ennätystä. Kurkelan ennätys 400 metrillä oli 51,2 vuodelta 1933 ja 1 500 metrin ennätys 3.58,8 vuodelta 1936.
Työuransa Kurkela oli ennen sotavuosia metsätyönjohtajana Nokia Oy:n metsäosaston palveluksessa Nokialla. Kurkela kaatui Talvisodassa Heinjoen Kämärällä. Hän oli alikersanttina Kenttätykistörykmentti 3:ssa.
Remit

Remit () olivat belgeihin kuulunut kelttiläinen heimo, joka asui Gallia Belgicassa Seinen varrella. Remien pääkaupunki oli Durocortorum, nykyinen Reims. Svessionit olivat remien naapureita ja liittolaissuhteessa heihin.
Gallian sodan alkaessa vuonna 58 eaa. heedut ja sekveenit olivat Gallian johtavia kansoja. Roomalaiset kuitenkin löivät sekveenit ja remit nousivat sekveenien tilalle, ja heihin liittyi useita heimoja, jotka eivät pitäneet heedujen johtoasemasta. Jopa vaikutusvaltaiset karnuutit liittoutuivat remien kanssa.
Kun belgit ryhtyivät vuonna 57 eaa. keräämään joukkoja hyökätäkseen Caesarin johtamia roomalaisia vastaan, pettivät remit maanmiehensä. Remit lupasivat Rooman prokonsulille viljaa, panttivankeja sekä apua taistelussa belgejä ja germaaneja vastaan. Remit eivät myöskään osallistuneet vuonna 52 eaa. Bibractessa pidettyyn Gallian kansojen kokoukseen, jossa sovittiin joukkojen lähettämisestä Vercingetorixin avuksi Alesian taisteluun.
Pliniuksen mukaan remit saivat foederatuksen eli Rooman liittolaisen aseman, ja Strabonin mukaan roomalaiset suosivat remejä. Remien pääkaupungissa Durocortorumissa oli roomalaisten kuvernöörien väliaikainen virka-asunto.
Toivo Hoppania

Toivo Hoppania (23. heinäkuuta 1907 Kivennapa – 21. syyskuuta 1941 Tokkari, Itä-Karjala) oli suomalainen keskimatkojen juoksija. Hän edusti urallaan aluksi Viipurin Urheilijoita ja myöhemmin muun muassa Pölläkkälän Uraa. 
Hoppanian matkat olivat 800 ja 1 500 metriä, joissa hän saavutti vuoden 1934 Kalevan kisoissa nelossijat. Seuraavina vuosina hän oli 1 500 metrillä loppukilpailuissa sijoitusten ollessa seuraavina vuosina viides, kolmas, neljäs, viides ja neljäs. Hän saavutti siis ainoan henkilökohtaisen SM-mitalin vuoden 1936 kisoissa 1 500 metrillä. Lisäksi hän oli vuoden 1937 Kalevan kisoissa 800 metrillä kuudes. 
SM-viesteissä Hoppania oli tyypillisesti ankkuriosuudella. Vuoden 1931 hän toi seuralleen Viipurin Urheilijoille pronssia 4 x 1 500 metrillä ja seuraava vuonna hopeaa 4 x 800 metrillä. SM-maastoissa pitkän matkan joukkuekisassa Hoppania toi silloiselle seuralleen Pölläkkälän Uralle kultaa vuonna 1936.
Maaotteluedustuksia Hoppanialle kertyi kaksi eli vuoden 1934 Viro-maaottelu ja vuoden 1937 Iso-Britannia - maaottelu. Hoppanian ennätys 800 metrillä oli 1.56,5 vuodelta 1937, 1 500 metrillä 3.53,8 samalta kaudelta ja 3 000 metrillä 8.18,6 kaudelta 1936 Tukholman kisassa, jonka voitti Gunnar Höckert ME-ajalla 8.14,8.
Työuransa Hoppania oli ennen sotavuosia metsätyönjohtajana. Hoppania haavoittui Jatkosodassa Itä-Karjalan Aunuksessa Tokkarissa ja kuoli haavoihinsa samana päivänä eli 21. syyskuuta 1941. Hän oli kaatuessaan Kevytosasto 15:n vänrikki.
Katajaluoto

Katajaluoto () on eteläisellä Helsingin merialueella sijaitseva saari. Se kuuluu Länsisaarten osa-alueeseen ja Ulkosaarten kaupunginosaan. 
Saari on kokonaan puolustusvoimien käytössä olevaa sotilasaluetta eivätkä siviilit saa rantautua saarelle. Saarella on lyhyt asfaltoitu tie sekä puolustusvoimien bunkkereita, tykkejä ja muita rakennuksia. Saaren linnoitustyöt aloitettiin vuonna 1914 osana Krepost Sveaborgia. 
Saarelta suoritetaan merellisiä koeammuntoja puolustusvoimien koeampumalaitoksen toimesta. Saarelta on mahdollista ampua jopa 45 kilometrin päähän rannikkoa pitkin. 
Saaren läheisyyteen kulkee vuonna 1986 rakennettu jätevesitunneli, jota pitkin kuljetetaan Viikinmäen vedenpuhdistamon puhdistetut jätevedet pois rannikolta.
Poya Asbaghi

Poya Asbaghi ( , syntynyt 17. heinäkuuta 1985) on iranilais-ruotsalainen jalkapallovalmentaja. Syyskuusta 2022 lähtien hän on toiminut Belgradin Punaisen tähden apuvalmentajana.
Ura.
Asbaghi nimitettiin ruotsalaisen Allsvenskanin joukkueen IFK Göteborgin valmentajaksi kauden 2018 alla, 20. marraskuuta 2017. IFK jatkoi sopimustaan 25. heinäkuuta 2019 vuoteen 2022 saakka . Kauden 2019 jälkeen Poya Asbaghi nimitettiin vuoden valmentajaksi Allsvenskanissa. . 
Asbaghi sai potkut IFK Göteborgista syyskuun alussa 2020, kun joukkue oli vajonnut liigassa sijalle 12.. Tätä ennen hän ehti kuitenkin voittaa seuran valmentajana Ruotsin cup-mestaruuden. 
Marraskuussa 2020 Asbaghista tuli kesään 2023 ulottuvalla sopimuksella Ruotsin U21-maajoukkueen päävalmentaja. Asbaghin pesti jäi kuitenkin vuoden mittaiseksi, kun hän siirtyi marraskuussa 2021 Englannin Mestaruussarjan putoamiskamppailuun juuttuneen Barnsleyn päävalmentajaksi. Asbaghi ei onnistunut nostamaan Barnsleya pois putoamiskamppailusta, vaan joukkuye putosi kauden päätteeksi Englannin Ykkösliigaan. Seura ja Asbaghi purkivat sopimuksensa putoamisen jälkeen. 
Syyskuussa 2022 Asbaghista tuli Belgradin Punaisen tähden apuvalmentaja.
Jane (nimi)

Jane on naisen etunimi. Se on Johanna-nimen englantilaisperäinen muunnos.
Digi- ja väestötietoviraston mukaan Jane on huhtikuuhun 2025 mennessä ollut Suomessa virallisena etunimenä noin 1 630–1 640 naisella.
Nimipäivät.
Janella ei ole suomalaista, suomenruotsalaista eikä ortodoksista nimipäivää.
Ruotsin almanakassa Janen nimipäivä on nykyään 3. toukokuuta. Aikaisemmat nimipäivät olivat 2. syyskuuta (vuosina 1986–1992) ja 21. heinäkuuta (vuosina 1993–2000).
Norjassa Janen nimipäivä on 21. heinäkuuta.
Accomackin piirikunta

Accomackin piirikunta () on Yhdysvaltojen Virginian osavaltiossa sijaitseva piirikunta. Sen väkiluku oli 32 316 vuonna 2019. Piirikunnan hallintokeskus on Accomacin kunta. Piirikunta perustettiin vuonna 1671.
Brian Tyree Henry

Brian Tyree Henry (s. 31. maaliskuuta 1982 Fayetteville, Pohjois-Carolina) on yhdysvaltalainen näyttelijä, joka teki läpimurtonsa vuonna 2016 televisiosarjasta "Atlanta", josta hän oli myös Emmy-ehdokkaana. Henry on näytellyt sen jälkeen aktiivisesti sekä televisiossa, elokuvissa että teatterissa. Hän oli Tony-ehdokkaana näytelmästä "Lobby Hero" ja Oscar-ehdokaana elokuvasta "Causeway".
Nuoruus ja opiskelu.
Brian Tyree Henry syntyi Pohjois-Carolinan Fayettevillessä. Hänen isänsä oli eläkkeellä ollut sotilas ja äitinsä opettaja. Henry oli viisilapsisen perheen nuorin, ja hänen kaikki neljä siskoansa olivat jo teini-iässä, kun Henry syntyi. Henryn vanhempien erottua sisarukset muuttivat äitinsä kanssa Washingtoniin.
Henry valmistui 2004 Morehouse Collegesta, missä hänen pääaineensa oli taloustiede. Hän ei kuitenkaan nauttinut opinnoistansa ja ystäviensä kannustamana teatterirooliin. Valmistuttuaan 2004 Henry jatkoi opintojaan Yale Drama Schoolissa.
Ura.
Henryn ensimmäinen televisio-osa oli 2009 poliisisarjassa "Kova laki". Sen jälkeen hänellä oli rooli muun muassa sarjoissa "Good Wife" ja "Boardwalk Empire". Henryllä oli kuitenkin vaikeuksia saada säännöllisiä roolia ja pätkiä myös työttömänä. Sitten vuonna 2011 hän sai roolin Broadway-musikaalista "The Book of Mormon". Sen tuotanto loppui 2014, jolloin hän mietti jo uransa lopettamista, mutta sitten hänellä tarjottiin paikkaa televisiosarjasta "Atlanta".
"Atlanta" oli Henryn läpimurto. Hän näytteli vuonna 2016 alkaneessa sarjassa nousevaa rap-artisti Paper Boita ja sai suorituksestaan ylistäviä arvioita. "Atlanta" auttoi Henryä uralla eteenpäin, ja seuraavien vuosien aikana hänellä oli useita rooleja televisiossa, elokuvissa ja teatterissa. Sarjan "This Is Us" vierailusta hän sai 2017 Emmy-ehdokkuuden. Seuraavana vuonna hän oli ehdokkaana "Atlantasta".
Henry näytteli vuosina 2018 ja 2019 muun muassa elokuvissa "Widows", "If Beale Street Could Talk", "" ja "Child’s Play". Broadway-näytelmästä "Lobby Hero" Henry sai Tony-ehdokkuuden.
Henryltä alkoi saada rooleja myös isoista blockbuster-elokuvista, ja vuonna 2019 hän näytteli elokuvassa "Joker" ja vuonna 2020 elokuvassa "Godzilla vs. Kong". Sarjakuvafilmatisoinnissa "Eternals" Henry esitti Phastosia, joka oli Marvel Cinematic Universen ensimmäinen homoseksuaali supersankari.
Henryn vuoden 2022 elokuvia olivat toimintaelokuva "Bullet Train" ja "Causeway". Jälkimmäisessä hän näytteli amputoitua James Aucoin, joka ystävää aivovammasta toipuvan sotilaan kanssa, jota esitti Jennifer Lawrence. Henry sai roolistaan parhaan miessivuosan Oscar-ehdokkuuden.
WineMill

Winemill Oy on suomalainen yritys, joka myy kuluttajille yhteistyössä Aalto-yliopiston kanssa kehitettyä viininmiedontajaa. Laitteen avulla käyttäjä voi vähentää viinien alkoholipitoisuutta. Yrityksen liikevaihto tilikaudella 2020 oli 25 000 euroa ja tappio 20 000 euroa.
Historia.
Sami Gauffin kiinnostui miedommista viineistä vuonna 2009. Hän halusi selvittää, voiko viini olla hyvää, vaikka siinä olisi vähemmän alkoholia. Hän suunnitteli aloittavansa vähemmän alkoholia sisältävien viinien maahantuonnin, mutta kun ei löytänyt niitä, hän keksi idean viinejä miedontavasta laitteesta. 
Gauffin kehitteli ja rakensi ravintolakäyttöön tarkoitetun viininmiedontajansa ensimmäisen prototyypin autotallissaan Vantaalla. Hän esitteli keksintönsä Aalto-yliopiston Design Factoryssa, joka osallistui tuotteen jatkokehittelyyn. Prototyypin kehittelyyn meni kymmenen kuukautta. Espressokeittimen kokoinen laite esiteltiin vuonna 2016 ensi kertaa julkisesti kasvuyritystapahtuma Slushissa. 
Vuonna 2018 Winemill esitteli tuotettaan Kiinassa, jossa kulutettiin tuolloin lähes 30 prosenttia maailmassa tuotetusta viinistä. WineMill pääsi kiinalaisen Comb+-yrityskiihdyttämön mukana Sino track -ohjelmaan, joka on suunnattu erityisesti pohjoismaisille kasvuyrityksille.
Syksyllä 2019 tuote oli käytössä joissakin ravintoloissa.
Tuote.
Viininmiedontajalla alkoholi poistetaan viinistä tai jostain muusta alkoholijuomasta voimakkaassa alipaineessa, joka poistaa juomasta etanolia ja yli puolet alkoholin säilömiseen käytetyistä sulfiiteista. Laitteen avulla viinien alkoholipitoisuutta voidaan alentaa haluttuun vahvuuteen 6–11 prosentin välillä. 
Ulkonäöltään laite muistuttaa isoa kahvinkeitintä, johon on lisätty sylintereitä. Laite toimii siten, että viini kaadetaan yhteen säiliöön ja vesi toiseen. Alipaineen avulla etanolimolekyylit irtoavat viinistä ja päätyvät veteen. Viinistä poistunut alkoholi uuttuu jäähdytysveden sekaan. Alkoholipitoisuuden pieneneminen vähentää myös juoman sisältämän energian määrää. Prosessi vaikuttaa viinin makuun.
Juhana Peräläinen

Juhana (Juhani) Peräläinen (25. toukokuuta 1877 Kolppana, Inkeri – 31. joulukuuta 1931) oli inkerinsuomalainen opettaja ja toimittaja. Hän käytti nimimerkkiä "Ortodoksi".
Elämä.
Peräläisen vanhemmat olivat talollinen Petter Mikael Peräläinen ja Martia Läträ. Hän valmistui opettajaksi 1896 Inkerin suomalaisesta Kolppanan opettajaseminaarista ja sen jälkeen hän opiskeli Viipurin klassillisessa lyseossa päästen ylioppilaaksi vuonna 1901. Peräläinen valmistui filosofian kandidaatiksi Helsingin yliopistosta 1910.
Peräläinen toimi kansakoulunopettajana Suomessa ja opettajana Helsingin uudessa yhteiskoulussa ja Sörnäisten yhteiskoulussa. Vuonna 1911 hän siirtyi Pietarin suomalaisten kansakoulujen tarkastajaksi ja oli tässä tehtävässä vuoteen 1918 saakka. Kolppanan opettajaseminaarin johtajana Peräläinen oli 1918–1919. Hän oli lisäksi Pietarissa Pyhän Marian seurakunnan yhteydessä toimineen, vuonna 1905 perustetun Pietarin suomalaisen yhteiskoulun viimeisenä johtajana vuoteen 1918 saakka. Pietarissa Peräläinen osallistui myös suomalaisten sosialistilehtien "Uusi Inkeri" ja "Neva" toimittamiseen.
Peräläinen oli Inkerinmaan Kansanvalistusseuran ”Soihdun” puheenjohtajana 1912–1919. Hän laati useita yhteiskunnallisia ja historiallisia aiheita käsitelleitä tutkielmia ja kirjoitelmia jotka ilmestyivät Inkerin suomalaisten julkaisuissa. Peräläinen oli Inkerin suomalaisen väestön edustajana Pietarin läänin valtuustossa maaliskuun vallankumouksesta 1917 aina lokakuun vallankumukseen saakka 1917.
Bolševikkien noustua valtaan syksyllä 1917 Peräläinen oli vielä muissa Inkerin suomalaisten koulutehtävissä, mutta vuonna 1919 hän joutui siirtymään Suomeen koska sosialidemokraattien kannattajana hänen asemansa kävi vaikeaksi Venäjällä. Suomessa Peräläinen toimi aluksi "Sosialidemokraattisen Aikakauslehden" toimittajana ja kesäkuusta 1920 alkaen hän oli "Suomen Sosialidemokraatin" Venäjän-osaston toimittajana. Hän kirjoitti artikkeleitaan käyttäen nimimerkkiä ”Ortodoksi”. Peräläinen oli Helsingin Sanomalehtimiesyhdistyksen ja Suomen Sanomalehtimiesten Liiton jäsenenä ja hän osallistui sosiaalidemokraattien kulttuuriharrastuksiin. Peräläinen kuoli 54-vuotiaana uudenvuodenaattona 1931 keuhkokuumeen aiheuttamaan sydänkohtaukseen.
Margaret Hughes

Margaret Hughes (k. 1719) oli Englannin ensimmäinen tai yksi ensimmäisistä ammattimaisista naisnäyttelijöistä. Hän näytteli joidenkin tietojen mukaan Desdemonaa Shakespearen "Othellossa" joulukuussa 1660. Renessanssiaikana naiset eivät saaneet näytellä teatterissa, ja Englannin sisällissodan aikana uskonnolliset puritaanit kielsivät näyttelemisen miehiltäkin. Restauraation alettua näytelmäkirjailija Thomas Killigrew perusti King’s Company -teatterin ja antoi Hughesille Desdemonan roolin. King’s Companyn näyttelijöillä oli tiettyjä erivapauksia muihin kuninkaan alamaisiin verrattuna. Heitä ei esimerkiksi voinut vangita velkojen takia.
Hughes oli tunnettu suhteestaan kuninkaan serkun prinssi Rupertin kanssa. He saivat tyttären, jolle annettiin nimeksi Ruperta. Hughes oli Rupertin ainoa rakastajatar heidän yhdessäolonsa aikana, vaikka yleensä kuninkaallisen hovin miespuolisilla jäsenillä oli tapana pitää useita rakastajattaria. Rupert jätti Hughesille perinnöksi maaomaisuutta, jalokiviä ja taideteoksia. Hughesin veli kuoli kaksintaistelussa, jonka aiheena oli riita siitä, oliko kuninkaan rakastajatar Nell Gwyn kauniimpi kuin Hughes.
Claire Danes näytteli Margaret Hughesia Richard Eyren ohjaamassa elokuvassa "Stage Beauty" vuonna 2004.
Uefa-cupin kausi 1981–1982

UEFA Cupin 1981–1982 voitti ruotsalaisjoukkue IFK Göteborg joka finaalissa kaatoi Hamburger SV:n tuolloisesta Länsi-Saksasta. Tämä oli ensimmäinen kerta, kun pohjoismainen joukkue voitti merkittävän eurooppalaisen seurajoukkueiden turnauksen. IFK Göteborgin Torbjörn Nilsson voitti 9 maalillaan turnauksen maalikuninkuuden.
Woldemar Kaden

Woldemar Kaden (1838–1907) oli saksalainen kirjailija. Hän toimi opettajana ja saksan kielen professorina Napolissa. Hän kuvaa teoksissaan reippaasti ja hauskasti Italian maata ja elämää.
Koskijärvi

Koskijärvi voi tarkoittaa ainakin seuraavia:
Wincenty Kadłubek

Wincenty Kadłubek, myös: Vincentius Kadlubek, (noin 1160 – 1223) oli puolalainen historioitsija ja pappi. Hän opiskeli jonkin aikaa Bolognan yliopistossa ja sai 1208 nimityksen Krakovan piispaksi. Hänen ainoa ja maineikas teoksensa on osittain keskustelumuotoinen neliosainen kronikka, josta varsinkin viimeistä osaa pidetään erityisen arvokkaana. Se julkaistiin painettuna 1612 nimellä "Historia Polonica Vincentii Kadlubkonis episcopi Cracoviensis" ja useina painoksina myöhemmin sekä teoksessa "Monumenta Polonise historica, II" (1872). Se käännettiin puolaksi 1803. Kronikkaa käytettiin läpi keskiajan historian oppikirjana Puolan kouluissa. Sen luotettavuuteen on suhtauduttu kriittisesti.
Ù

Ù (ù) on latinalainen kirjain. Siinä on gravis u-kirjaimen päällä. Kirjainta käytetään muun muassa ranskan, italian, vietnamin ja pinyinin kielissä.
József Kármán

József Kármán (1769–1795) oli unkarilainen kirjailija, joka päätehtävänään pyrki kohottamaan silloin vielä etupäässä saksankielisen Budapestin Unkarin kirjallisen elämän keskukseksi. Ajatuksen toteuttamiseksi hän perusti Urania-klubin ja vuonna 1794 "Uránia"-aikakauskirjan, joka kuitenkin jo seuraavan vuoden alussa lakkasi. Siinä hän muun muassa arvostelee terävästi kirjallisuuden ja yhteiskunnallisen elämän varjopuolia. Ferenc Kazinczyn vastapainona Kármánilla, joka oli hyvä kertoja ja tyylitaituri, on varsin suuri merkitys unkarin kirjakielen kehittämisessä. Kármánin paras teos on Goethen "Wertherin" vaikutuksesta syntynyt romaani "Fanni hagyományai" ('Fannin jälkeenjääneet paperit', ilmestyi "Urániassa"), joka on hienolla sielunelämän tuntemuksella lämpimästi, välittömästi ja taidokkaasti kirjoitettu kertomus nuoren neidon onnettomasta rakkaudesta.
Mycteroperca

Mycteroperca on meriahventen heimoon (Epinephelidae) kuuluva Atlantin valtameressä ja Tyynessämeressä tavattava kalasuku, johon luetaan seuraavat 15 lajia:
Jaakko Laitinen (laulaja)

Jaakko Laitinen (s. 4. joulukuuta 1981 Rovaniemi) on suomalainen laulaja ja lauluntekijä. Laitinen on tunnettu etenkin vuonna 2009 perustetusta yhtyeestä Jaakko Laitinen &amp; Väärä Raha. Laitisen uusin yhtye on vuonna 2019 perustettu Lehtojärven Hirvenpää.
Henkilöhistoria.
Laitinen syntyi Rovaniemellä ja varttui Rovaniemen Korkalovaarassa, valmistui kirjastotradenomiksi Oulun seudun ammattikorkeakoulusta vuonna 2007. Vuodesta 2008 hän opiskeli länsi- ja eteläslaavilaisia kieliä Helsingin yliopistossa. Laitinen asui pitkään ensin Helsingissä ja sitten Tampereella, mutta muutti vuonna 2019 jälleen Rovaniemelle.
Laitisen isotäti oli Helsingin yliopiston germaanisen filologian professori Marjatta Wis.
Musiikillinen ura.
Laitisen yhtyeitä ovat olleet Orkestar Business Class (2004–2008), Jaakko Laitinen &amp; Väärä Raha (vuodesta 2009), Jaakko Laitinen &amp; Lapin lisä (vuodesta 2018) ja Lehtojärven Hirvenpää (vuodesta 2019).
Yhtye Orkestar Business Class soitti balkanilaista musiikkia cover-versioina.
Yhtye Jaakko Laitinen &amp; Väärä Raha yhdistää musiikissaan Balkanin musiikkityylejä, venäläisiä romansseja ja vanhaa suomalaista iskelmää.
Yhtye Jaakko Laitinen &amp; Lapin Lisä on julkaissut toistaiseksi vain yhden singlen, cover-version Hannu Merkun tunnetuksi tekemästä humpasta "Kulje kautta Kittilän".
Yhtyettä Lehtojärven Hirvenpää luonnehditaan tangoyhtyeeksi, joka ottaa vaikutteita sekä argentiinalaisesta tango nuevosta että suomalaisesta tangoperinteestä. Yhtyeen sanoituksia on luonnehdittu haastaviksi.
Uefa-cupin kausi 1986–1987

UEFA Cupin 1986–1987 voitti IFK Göteborg Ruotsista voitettuaan loppuottelussa skotlantilaisen Dundee Unitedin. Loppuottelu pelattiin kaksiosaisena. IFK Göteborg voitti yhteismaalein 2-1 (kotona 1-0 ja vieraissa 1-1). Tämä oli seuran toinen UEFA-cupin voitto. 
Joukkueessa pelasi mm. Jari Rantanen, joka on voitollaan ensimmäinen suomalainen jalkapalloilun eurocupin voittanut pelaaja.
Alleghanyn piirikunta (Virginia)

Alleghanyn piirikunta () on Yhdysvaltojen Virginian osavaltiossa sijaitseva piirikunta. Sen väkiluku oli 14 860 vuonna 2019. Piirikunnan väkiluvultaan suurin asutuskeskus on Clifton Forgen kunta. Piirikunta perustettiin vuonna 1822.
Rusakkokaniinikala

Rusakkokaniinikala ("Siganus fuscescens") on kaniinikalojen (Siganidae) heimoon kuuluva meri- ja murtovesissä elävä kalalaji.
Koko ja ulkonäkö.
Rusakkokaniinikala kasvaa yleensä noin 25 senttimetrin mittaiseksi ja korkeintaan 40 senttimetrin mittaiseksi. Selkäevässä on 13 piikkiruotoa ja kymmenen nivelruotoa, peräevässä seitsemän piikkiruotoa ja yhdeksän nivelruotoa. Terävät selkäeväpiikit ovat ihmiselle myrkyllisiä. Rusakkokaniinikala muistuttaa hyvin paljon valkopilkkukaniinikalaa ("Siganus canaliculatus"), jolla on kuitenkin huomattavasti terävämpi kuono ja suuremmat rintaevät.
Levinneisyys ja elinympäristö.
Rusakkokaniinikalaa tavataan läntiseltä Tyyneltämereltä Aasiasta ja Oseaniasta. Lajin elinympäristöä ovat pääasiassa matalat rannikot, laguunit, suistot ja koralliriutat. Kansainvälinen luonnonsuojeluliitto IUCN on luokitellut rusakkokaniinikalan elinvoimaiseksi lajiksi.
Ravinto ja elintavat.
Rusakkokaniinikala käyttää nuorena ravinnokseen leviä ja täysikasvuisena myös meriheiniä. Toisinaan se kelpuuttaa ravinnokseen myös katkoja, kotiloita, hankajalkaisia ja äyriäisiä. Rusakkokaniinikala saavuttaa sukukypsyyden keskimäärin 5,6 senttimetrin mittaisena. Naaras munii yhden kudun aikana keskimäärin 300 000 mätimunaa. Laji elää noin 30–60 yksilön parvissa korkeintaan 50 metrin syvyydessä.
Kahtalainen totuus

Kahtalainen totuus () on keskiajalla syntynyt käsite. Muutamat oppineet esittivät väitteen, että se, mikä filosofisesti eli tieteellisesti on totta, saattaa olla uskonopillisesti väärin. He myönsivät eräiden tieteellisten oppiensa vievän johtopäätöksiin, jotka sotivat uskonoppia vastaan, mutta selittivät alistuvansa uskonnollisen ilmoituksen alle ja pitävänsä sen korkeimpana totuutena. Niin esimerkiksi mainitaan Juhana Brescialaisen 1247 selittäneen, kun hänen väitteitään moitittiin kerettiläisiksi, ja esittäneensä ne pätevinä vain filosofisessa, mutta ei uskonnollisessa merkityksessä. Paavi hylkäsi 1275 opin kahtalaisesta totuudesta. Siitä huolimatta monet tieteilijät turvautuivat siihen edelleen keskiajan loppupuolella ja renessanssin aikana. Sitä kannatti vielä Pierre Bayle (1647–1706). 
Professori Arvi Grotenfelt kirjoittaa Tietosanakirjassa vuonna 1911:
Martti Saarikivi

Martti Ilmari Saarikivi (13. maaliskuuta 1940 Veteli – 19. maaliskuuta 1971) oli suomalainen elokuvanäyttelijä ja lyhytelokuvaohjaaja.
Martti Saarikivi ja hänen kaksoissisarensa Seija olivat sotaorpoja, jotka elokuvaohjaaja Orvo Saarikivi ja hänen vaimonsa näyttelijä Aino Lohikoski adoptoivat. Seija ja Martti esiintyivät neljässä Suomisen perhe -elokuvassa vuosina 1942–1945 perheen kaksosten Marja ja Matti Suomisen rooleissa. Seija, myöhemmin sukunimeltään Pajanne työskenteli sittemmin kuvaussihteerinä Yleisradiossa ja Martti Saarikivi ohjasi lyhytelokuvia, muun muassa ensimmäisen suomalaisen nudistielokuvan "Väreitä" Ilmari Sarkin salanimellä vuonna 1965.
Lehtojärven Hirvenpää (yhtye)

Lehtojärven Hirvenpää on vuonna 2019 ensimmäisen albuminsa julkaissut suomalainen yhtye. Yhtye on saanut nimensä Rovaniemen Lehtojärvellä tehdystä, 8 000 vuotta vanhasta arkeologisesta löydöstä Lehtojärven hirvenpäästä.
Jäsenet.
Yhtyeen laulaja ja kappaleiden sanoittaja on aiemmin yhtyeestä Jaakko Laitinen &amp; Väärä Raha tunnettu laulaja ja lauluntekijä Jaakko Laitinen. Kappaleiden säveltäjänä on harmonikkataiteilija Harri Kuusijärvi. Yhtyeen muita jäseniä ovat Sara Puljula (kontrabasso) ja Tuomas Timonen (rummut).
Tuotanto ja tyyli.
Yhtyeen ensimmäinen albumi Lehtojärven Hirvenpää ilmestyi vuonna 2019. Tyyliltään argentiinalaista tango nuevoa ja suomalaista iskelmää yhdistävästä albumissa, jossa sanoitukset ovat aiheiltaan synkkiä, on käytetty luonnehdintaa "maailmanlopun tangolevy".
Lehtojärven Hirvenpää (albumi)

Lehtojärven Hirvenpää on vuonna 2019 perustetun samannimisen yhyeen esikoisalbumi vuodelta 2019. Sen on julkaissut Helmi Levyt.
Jänis (urheilu)

Jänis on juoksu-urheilussa juoksijajoukon vetäjä, jonka tehtävänä on auttaa muita juoksijoita hyvään loppuaikaan.
Merkittävä varhainen jänisjuoksu oli vuonna 1954 englantilaisen Roger Bannisterin juoksema haamumaili, jossa häntä veti maailmanennätykseen kaksi jänisjuoksijaa aina viimeiselle kierrokselle saakka. Sen jälkeen jäniksiä on käytetty useissa maailmanennätysyrityksissä ja muissa kilpailuissa keskimatkoilta maratonille. Jotkut ovat kutsuneet jänisten käyttämistä huonoksi asiaksi urheilulle, mutta säännöt eivät kiellä sitä.
"Valojänis" on radan sisäpuolella rataa kiertävä valoaalto, joka asetetaan kulkemaan haluttua vauhtia. 2010-luvun lopulta alkaen virallisissa yleisurheilukilpailuissa on sallittu valojäniksen käyttö, ja vuodesta 2020 alkaen valojäniksen avulla tehdyt tulokset voidaan myös hyväksyä maailmanennätyksiksi.
Koirien juoksukilpailuissa jäniksellä tarkoitetaan liikkuvaa houkutinta, jonka perässä koirat juoksevat rataa ympäri.
Juoksutapahtumissa jäniksiä voi olla kilpailun kärjen lisäksi auttamassa myös muita juoksijoita tasaisen matkavauhdin ylläpitämisessä.
Ronyan diskografia

Tämä artikkeli on suomenruotsalais-brittiläisen laulaja-lauluntekijä Ronyan diskografiasta. Ronya eli Ronja Stanley julkaisi musiikkia Ronya nimellä vuosina 2011–2015, jonka jälkeen hän on julkaissut musiikkiaan New Ro -nimellä. Ronyan esikoisalbumi, "The Key Is the Key", julkaistiin kesäkuussa 2012. Toinen ja toistaiseksi viimeinen albumi, "Tides", julkaistiin vuonna 2015.
Augusta Olsson

Augusta Olsson (1878–1954) oli suomalainen Uudessakaupungissa vaikuttanut valokuvaaja, joka otti uransa aikana kymmeniä tuhansia valokuvia Uudenkaupungin ihmisistä, maisemista ja elämästä. Uudenkaupungin museon kokoelmissa on lähes 30 000 Augustan lasinegatiivia.
Augusta Olssonin vanhemmilla oli kauppapuutarha Uudessakaupungissa Rantakadun varrella nykyisen Vakka-Suomenkadun ja Nervanderinkadun välissä. Hän kiinnostui valokuvauksesta jo varhaisessa vaiheessa ja oli oppilaana kahdessa turkulaisessa valokuvaamossa. Augusta perusti oman valokuvaamon Uuteenkaupunkiin 20-vuotiaana vuonna 1898. Valokuvaamo toimi aluksi Augustan vanhempien talossa, mutta naimisiin mentyään hänellä oli ateljee ja valokuvauslaboratorio Liljalaaksonkatu 8:ssa kotinsa yhteydessä. 
Vuonna 1923 Olsson valokuvasi Uudenkaupungin museon intendentin tohtori Rothsrömin toimeksiannosta 27 vanhaa kaupungissa sijainnutta edustavaa ja koristeellista talon porttia museon kokoelmia varten.
Kilpapurjehdusta harrastanut Augusta meni naimisiin 37-vuotiaana vuonna 1915 palomestari ja kelloseppä Erik Anderssonin kanssa, johon hän oli tutustunut purjehdusharrastuksen myötä. Hänen miehensä ja sisarensa kuolivat jo vuonna 1917, ja Augusta otti huostaansa sisarensa 12-vuotiaan tyttären Irman. Augusta Olssonilla oli myös vuonna 1899 syntynyt avioton poika Erik Wilhelm, jonka hän oli käynyt salaa synnyttämässä Ruotsissa ja jättänyt sinne kasvattiäidin, rouva Anna Janssonin huostaan. Augusta oli poikansa kanssa kirjeenvaihdossa, mutta Erik ei käynyt Suomessa ennen kuin vuonna 1950, jolloin puhelininsinööriksi valmistunut Erik purjehti Tukholmasta Uuteenkaupunkiin itse rakentamallaan purjeveneellä perheensä kanssa.
Pyhän Johanneksen episkopaalinen kirkko

Pyhän Johanneksen episkopaalinen kirkko () on anglikaaninen kirkko Yhdysvalloissa Washington D. C.:ssä. Se sijaitsee Lafayetten aukion pohjoispäässä, vastapäätä Valkoista taloa. Kirkon on suunnitellut arkkitehti Benjamin Latrobe.
Kirkon rakentaminen aloitettiin syyskuussa 1815 ja se vihittiin käyttöön 27. joulukuuta 1816. James Madisonista lähtien jokainen Yhdysvaltain presidentti on osallistunut jumalanpalvelukseen kirkossa. Kirkko tunnetaan myös "presidenttien kirkkona", ja se on rekisteröity kansallinen historiallinen maamerkki.
Kirkko yritettiin polttaa 1. kesäkuuta 2020 George Floydin kuoleman jälkeen Yhdysvalloissa alkaneiden levottomuuksien alettua. Palossa vaurioitui pahimmin kirkon kellarissa sijainnut päiväkoti. Itse kirkkosali ei vaurioitunut. Lisäksi kirkkoa tuhrittiin graffiteilla, joissa sanottiin esimerkiksi "God is still watching", "MⒶtthew 19:24" ja "BLM". Presidentti Trump vieraili kirkossa seuraavana päivänä. Ennen vierailua mielenosoittajat raivattiin pois muun muassa kyynelkaasun avulla. Poliisin mukaan protestoijat heittelivät tiiliskiviä, vesipulloja ja syövyttävää nestettä.
Roberto Ferrari (miekkailija)

Roberto Ferrari (2. elokuuta 1923 Rooma – 11. lokakuuta 1996 Genova) oli italialainen miekkailija, olympiamitalisti ja maailmanmestari.
Ferrari saavutti säilällä joukkuekilpailun olympiahopeaa Helsingissä 1952 ja olympiapronssia Roomassa 1960. Hän kilpaili olympiatasolla myös Melbournen kesäolympialaisissa 1956. MM-kilpailuista Ferrari voitti säilän ja floretin joukkuekilpailuista kulta- ja hopeamitaleja.
Ferrari kuoli Genovassa tuntemattomalla päivämäärällä.
Marketta Tikkanen

Marketta Tikkanen (s. 1993 Helsinki) on suomalainen näyttelijä. Tikkanen valmistui näyttelijäksi Tampereen yliopistosta vuonna 2019. Hän näytteli Kariluodon vaimoa Sirkkaa sotaelokuvassa "Tuntematon sotilas" (2017). Lisäksi hän on näytellyt muun muassa Turun kaupunginteatterissa "Amélien" näytelmäversion pääosaa vuonna 2019 ja toista pääosaa Samppalinnan kesäteatterissa kesällä 2024 esitetyssä musikaalissa "Bonnie &amp; Clyde". Tikkanen on ollut Saimaan Teatterin jäsen vuodesta 2015.
Tikkasen isä on näyttelijä Antti Pääkkönen.
Alicia Garza

 
Alicia Garza (o.s. "Schwartz"; s. 4. tammikuuta 1981) on yhdysvaltalainen aktivisti. Hän on yksi Black Lives Matter -liikkeen perustajista.
Garza varttui San Franciscossa ja opiskeli antropologiaa sekä sosiologiaa Kalifornian yliopistossa, San Diegossa. Vuonna 2009 Garzasta tuli köyhyyttä ja rasismia vastaan toimivan People Organized to Win Employment Rights -järjestön (POWER) toimitusjohtaja. Hän on toiminut myös esimerkiksi palvelijoiden puolesta puhuvan National Domestic Workers Alliancen erikoisprojektipäällikkönä. Black Lives Matter -järjestön Garza perusti yhdessä Opal Tometin ja Patrisse Khan-Cullorsin kanssa. Järjestö on keskittynyt vastustamaan mustaihoisiin kohdistuvaa väkivaltaa ja sortoa. Garza on päässyt Black Lives Matterin tuoman julkisuuden myötä haastatelluksi ja kirjoittamaan artikkeleita esimerkiksi "Timeen", "The Guardianiin" ja "The New York Timesiin". Hän on toiminut myös julkisena puhujana ja organisoijana. Hän on keskittynyt tarkastelemaan paitsi rotuun, myös sukupuoleen, sukupuoli-identiteettiin ja seksuaaliseen suuntautumiseen liittyvää väkivaltaa. 
Vuonna 2016 Garza sai Tometin ja Khan-Cullorsin kanssa "Glamour"-lehden "Vuoden naiset" -tunnustuksen. Hän on saanut myös muita tunnustuksia, kuten pääsyn "The Root" -lehden vuoden 2016 luetteloon sadasta afroamerikkalaisesta saavuttajasta ja vaikuttajasta.
Kake (nimi)

Kake on useista miesten etunimistä käytetty suomalainen puhuttelumuoto. Se voi pohjautua ainakin Kaarleen, Kaarloon, Kalervoon, Kaleviin, Kalleen ja Kaukoon sekä suomenruotsalaiseen yhdysnimeen "Karl-Erik".
Virallisena etunimenä Kake on hyvin harvinainen. Digi- ja väestötietoviraston etunimitilastoissa tämännimisiä miehiä on vuoteen 2020 mennessä ollut alle 15.
Gooba

Gooba (yleensä "GOOBA") on yhdysvaltalaisen räppärin 6ix9inen kappale vuodelta 2020. Se julkaistiin 6ix9inen syntymäpäivänä 8. toukokuuta 2020, hänen ensimmäisenä singlenään vankilasta vapautumisen jälkeen. Kappale oli ensimmäinen single, joka sisältyi 6ix9inen toiselle studioalbumille, TattleTales:lle. Kappale ja siihen liittyvä musiikkivideo kuvattiin kotiarestissa johtuen "Nine Trey Gangsterssin" oikeudenkäynnistä, johon 6ix9ine viittaa kappaleessaan, kuten myös vihamiehistään.
Tausta.
6ix9ine pidätettiin muun muassa, ryöstöstä, huumeiden ja aseiden hallussapidosta. Tunnustettuaan syyllisyytensä yhdeksään syytteeseen hän sai kahden vuoden vankeustuomion joulukuussa 2019. Hänet kuitenkin vapautettiin huhtikuussa 2020 koronaviruspandemian vuoksi. 7. toukokuuta 6ix9ine ilmoitti viettävänsä syntymäpäiväänsä uuden singlen julkaisulla.
Mainostaminen.
Kappaletta mainostettiin suuren Times Square -taulun kautta, jossa luki "The King Is Back". 6ix9ine isännöi myös kappaleen Instagram-live tapahtuman, joka sai ennätykselliset 2 miljoonaa katsojaa.
Bertil ”Bebben” Johansson

John Bertil ”Bebben” Johansson (22. maaliskuuta 1935 Göteborg – 5. toukokuuta 2021 Öckerö) oli ruotsalainen jalkapalloilija ja valmentaja. Monien mielestä hän on yksi IFK Göteborgin merkittävimmistä pelaajista kautta aikojen. ”Bebben” oli suuri yleisön suosikki 1950- ja 1960-luvulla, ja hän on Stefan Rehnin ja Jonas Olssonin ohella ainoa joka on voittanut Ruotsin jalkapallon mestaruuden IFK Göteborgissa sekä pelaajana (1958) että valmentajana (1969). 
Merkityksestä.
Torbjörn Nilssonin ja Gunnar Grenin rinnalla ”Bebben” kuuluu Göteborgin jalkapallon suurimpiin nimiin, ja IFK Göteborgin fanien keskuudessa hän on kohonnut legendaariseen asemaan. Tästä kertoo esimerkiksi se, että hän esiintyy kannatuslaulun "Heja Blåvitt" sanoituksessa – ”Vi skall minnas Bebben Johansson i alla våra dar” (suom. ”Tulemme aina muistamaan Bebben Johanssonin”) –, samoin kuin lukuisat tarinat, jotka pallotaituriin liittyvät. Kerrotaan esimerkiksi, että kun Pelé vuoden 1958 jalkapallon maailmanmestaruuskisojen aikana hurmasi maailmaa taidoillaan, göteborgilaisyleisö antoi hänelle lempinimen ”Den svarte Bebben” (suom. ”Musta Bebben”).
Torbjörn Nilsson

Torbjörn Anders Nilsson (s. 9. heinäkuuta 1954 Västerås) on ruotsalainen jalkapallovalmentaja ja entinen pelaaja, jota yleisesti pidetään yhtenä Ruotsin parhaista jalkapalloilijoista kautta aikojen. 
Nilsson on IFK Göteborgin kaikkien aikojen paras maalintekijä (yhteensä 332 maalia) ja häntä pidetään sen joukkueen kirkkaimpana tähtenä, joka hallitsi Ruotsin jalkapalloa 1980-luvun ensimmäisellä puoliskolla ja joka menestyi myös Euroopan cupeissa. Nilssonin saavutuksiin kuuluvat muun muassa UEFA-Cupin voitto vuonna 1982 ja välieräpaikka Euroopan Cupissa vuonna 1986. Hän voitti molemilla kerroilla turnauksien maalikuninkuudet.
Nilsson on valittu "Ruotsin jalkapallon Hall of Famen" kahdeksanneksi jäseneksi.
Roger Gustafsson (jalkapalloilija)

Jan Roger Gustafsson (s. 29. helmikuuta 1952 Göteborg) on ruotsalainen entinen jalkapallovalmentaja, jalkapalloilija ja matematiikan opettaja. Hän on ollut IFK Göteborgin jalkapallo-akatemian päällikkö vuodesta 2002. 
Pelaajana Gustafsson edusti muun muassa Gaisia ja BK Häckeniä. Hänet tunnetaan kuitenkin parhaiten valmentajaurastaan IFK Göteborgissa. Toimittuaan ensin muutaman vuoden nuorten valmentajana hänestä tuli A-joukkueen päävalmentaja vuonna 1990, missä asemassa hän pystyi kuuden vuoden ajan. Noiden kuuden vuoden aikana hän johti IFK:n viiteen Ruotsin mestaruuteen. 
Gustafsson nimitettiin väliaikaiseksi valmentajaksi myös syksyllä 2002 Stefan Lundinin eroamisen jälkeen. Tuolloin IFK onnistui lopulta säilyttämään paikkansa Allsvenskanissa voittamalla putoamiskarsinnan Västra Frölunda IF: ää vastaan.
Björn Westerberg

Björn Westerberg (10. helmikuuta 1945 – 15. huhtikuuta 2014) oli ruotsalainen jalkapallovalmentaja. 
Westerberg voitti Ruotsin mestaruuden IFK Göteborgin kanssa sekä vuosina 1983 että 1984. Vuonna 1985 hän siirtyi Djurgårdeniin, missä hän nosti joukkueen Allsvenskaniin debyyttikautensa aikana. Seuraavana vuonna Djurgåden kuitenkin tippui Allsvenskanin uudelleen. Westerberg toimi myös Åtvidabergs FF: n valmentajana. Hänellä oli myös valmennustehtäviä poikien, nuorten ja u21 maajoukkueissa.
70 on vain numero

70 on vain numero on vuonna 2021 ensi-iltansa saanut draamakomediaelokuva, jonka on käsikirjoittanut ja ohjannut Johanna Vuoksenmaa. Sen päärooleissa näyttelevät Hannele Lauri, Mikko Nousiainen, Marja Packalén ja Misa Palander. Elokuvassa ensimmäisen oman elokuvapääroolinsa tekevä Lauri esittää ikääntynyttä iskelmälaulaja Seija Kuulaa. Elokuvan teemoja ovat yksinäisyys, lapsettomuus, julkisuuden paineet ja ikäkriisi. "70 on vain numero" on ohjaaja Vuoksenmaan ihmissuhde-elokuvien trilogian päätösosa. Aiemmat elokuvat ovat olleet "21 tapaa pilata avioliitto" (2013) ja "Viikossa aikuiseksi" (2015).
Elokuvaa kuvattiin vuoden 2020 maaliskuussa ja kesällä pääosin Tampereella. Elokuvan budjetti oli 1 500 000 euroa, josta Suomen elokuvasäätiön osuus oli 775 000 euroa. 
"70 on vain numero" -elokuvan piti alun perin saada ensi-iltansa 6. tammikuuta 2021, mutta ensi-ilta siirrettiin syksyyn 2021 koronaviruspandemian aiheuttamien rajoitusten vuoksi. Elokuulle 2021 suunniteltu uusi ensi-ilta siirtyi lokakuulle 2021 ja siitä joulukuun loppuun 2021. Loppuvuodesta 2021 voimaan tulleiden rajoitusten vuoksi elokuva sai ensi-iltansa porrastetusti eri puolilla Suomea. Ensi-iltaan elokuva tuli 29. joulukuuta 2021 ja 25. helmikuuta 2022.
Seija Kuulan lauluosuudet esittää Lea Laven.
Lakipunos

Lakipunos on heraldiikassa kypärän ja kypäränkoristeen väliin sijoitettava kierretty nauha tai liina, joka yleensä toistaa vaakunassa esiintyvät päävärit.
Kurt Thomas (voimistelija)

Kurt Bildeaux Thomas (29. maaliskuuta 1956 Miami, Florida – 5. kesäkuuta 2020) oli yhdysvaltalainen telinevoimistelija ja maailmanmestari. Hän oli maansa ensimmäinen telinevoimistelun miesten maailmanmestari.
Thomasin voimistelijanuran huippuhetki osui Fort Worthin MM-kilpailuihin 1979, missä hän uusi edellisvuoden maailmanmestaruutensa permannolla, voitti toisen rekillä ja saavutti myös hopeaa ottelussa, nojapuilla ja hevosella sekä pronssia joukkuekilpailussa. Thomas kilpaili myös Montréalin kesäolympialaisissa 1976. Vuosi Thomasin MM-menestyksen jälkeen käydyissä Moskovassa kesäolympialaisissa hän ei kilpaillut Yhdysvaltain boikotoitua kisoja. Vuonna 2003 Thomas nimettiin voimistelun kansainväliseen kunniagalleriaan.
Thomas kuoli 64-vuotiaana 5. kesäkuuta 2020. Hän oli saanut aivohalvauksen parisen viikkoa aikaisemmin.
Ruin My Life

Ruin My Life on ruotsalaislaulajan Zara Larssonin musiikkikappale. Sen julkaisivat TEN Music Group, Sony Music Entertainment ja Epic Records digitaalisesti ladattavana ja suoratoistettavana singlenä 18. lokakuuta 2018. Kappaleen sanoittivat Jordan K. Johnson, Delacey, Michael Pollack, Stefan Johnson, Sermstyle ja Jackson Foote. Kappale toimii johtavana singlenä Larssonin tulevalle kolmannelle studioalbumille. Kappaleen musiikkivideo julkaistiin 23. lokakuuta 2018. Kappale pääsi singlelistan kymmenen parhaan joukkoon Ruotsissa, Irlannissa ja Alankomaissa.